অগ্রণী ব্যাংকের ব্যবস্থাপনা পরিচালক ও প্রধান নির্বাহী মোহম্মদ শামস-উল ইসলাম বাংলাদেশের খবরকে টেলিফোনে বলেন, দেশের ব্যাংক খাতের বড় সমস্যা খেলাপি ঋণ সংস্কৃতি। এটি শুধু যে চামড়া খাতে তা নয়। আমরা চেষ্টা করছি বকেয়া ঋণগুলো আদায় করতে। একই সঙ্গে নতুন ঋণ অনুমোদন করার ক্ষেত্রে এবার সতর্কতার সঙ্গে এবং যাচাই-বাছাই করে দেওয়া হয়েছে। বাংলাদেশ ব্যাংকের হালনাগাদ প্রতিবেদন বলছে, ব্যাংক থেকে চামড়া খাতে বিতরণ করা ঋণের মধ্যে প্রায় ৮০ শতাংশই খেলাপি হয়ে গেছে। এ খাতে তাদের বিতরণ করা ঋণের পরিমাণ সাড়ে ৩ হাজার কোটি টাকা। এর মধ্যে খেলাপি ঋণের পরিমাণ ২ হাজার ৬৫০ কোটি টাকা। কেন্দ্রীয় ব্যাংকের হিসাব বলছে, খেলাপি ঋণের ভারে জর্জরিত চামড়া খাত। এরই মধ্যে চলতি ঈদেও কোরবানির পশু চামড়া সংগ্রহে ৬০০ কোটি টাকা জোগান দিয়েছে ব্যাংকগুলো। গত বছর চামড়া সংগ্রহে ঋণ দেওয়া হয় ৫২৬ কোটি টাকা। এবার জনতা ব্যাংক ২১০ কোটি টাকা, রূপালী ব্যাংক ১৭৫ কোটি টাকা, সোনালী ৭৬ কোটি টাকা এবং অগ্রণী ১৪৫ কোটি টাকা ঋণ দিয়েছে। ব্যবসায়ীরা বলছেন, অর্থের জোগান নেই।